Pia Kristensen (DF), 2003-12-09:
Ældreområdet er en mærkesag for Dansk Folkeparti.
Der er tale om ældre, der har behov for god pleje og omsorg af den ene eller anden grund.
Derfor er det vigtigt, at plejen og omsorgen for de svageste ældre er så fleksibel, at den kan rumme de svage ældres forskelligheder.
Den skal også imødekomme, at den enkelte ældres behov kan skifte fra dag til dag. Hvis fleksibiliteten mangler, har den ældre ikke mulighed for at vedligeholde færdigheder. Omsorg for de svage ældre er i dag i højere grad end tidligere blevet et samfundsanliggende.
I dag er ansvaret for omsorgen delt mellem familie og stat, så man kan konstatere, at den offentlige ældreomsorg aldrig har været mere omfangsrig, end den er i dag.
Ældreomsorg handler også om økonomi, og det er Folketingets opgave at sikre, at midlerne afsættes til området.
Dansk Folkeparti har om nogen presset på over for regeringen, når det drejer sig om at forbedre forholdene for de svage og økonomisk vanskeligt stillede ældre.
Det er ene og alene Dansk Folkepartis fortjeneste, at vi ved at presse regeringen har fået gennemført efterlevelsespensionen, at de personlige tillæg er forbedret, at varmetillæggene er forbedret, at ledsageordningen er udvidet, at ældre over 65 år kan få gratis influenzavaccine.
Vi har sikret, at der er afsat 80 mio. kr. til forbedringer for demente, og sidst, men ikke mindst, er der afsat 430 mio. kr. til en ældreydelse.
Vi hviler ikke på laurbærrene.
Vi vil fortsat bestræbe os på at forbedre forholdene for de ældre, for de er langtfra gode nok endnu, men tingene tager tid, for vi har en tung arv at løfte fra den tidligere regering.
Det er kommunerne, der skal sammensætte løsninger, som passer til den enkelte, f.eks. inden for forskellige former for pleje og omsorg, hjemmepleje, forebyggelse, træning, og som skal tilvejebringe flere egnede og forskellige boliger.
Det er også vigtigt, at kommunerne samarbejder med boligforeninger, frivillige organisationer og ældreråd om at oprette lokale netværkskabende og bevarende aktiviteter,
særlig med henblik på at forebygge ensomhed og tab af funktionsevne
I debatten om ældreomsorg er der en tendens til, at når man hører ordet styring og effektivisering, medfører det automatisk forringelser, og at flere penge og mere tid i sig selv fører til forbedringer, men det er ikke tilfældet.
Undersøgelser har faktisk vist i helt konkrete tilfælde, at en målrettet indsats har forbedret tidsanvendelsen i ældreplejen med det resultat, at en større del af personalets arbejdstid bruges på direkte kontakt med de ældre.
Pleje og omsorg af svage ældre er et komplekst område.
Derfor er det næsten umuligt at komme med et konkret bud på, hvordan man definerer svage ældre, og hvilke initiativer der skal iværksættes for at hjælpe disse ældre, for som sagt er der tale om meget forskellige mennesker med forskellige baggrunde og behov.
Der findes ganske enkelt ikke en facitliste, for vi kan ikke generalisere.
Mødet med den ældre rummer altid nye udfordringer.
Udfordringen for dem, der hjælper, plejer og yder omsorg, består derfor i at kunne rumme denne forskellighed, ikke kun i relation til fysisk funktionsniveau og helbredstilstand, men også i forhold til psykiske ressourcer, livshistorier og baggrund samt kulturelle og sociale referencer.
Med andre ord skal man have blik for det enkelte menneskes ressourcer og for de specifikke behov for hjælp.
Jeg vil slutte med at citere Bjarne Lindau Henriksen, som er præst i Kirkens Korshær.
Han siger: Ældreomsorg handler naturligvis om økonomi.
Det gør alt, der ikke er gratis, men ældreomsorg handler om noget meget dybere.
Det handler om menneskesyn.
Det nødvendige menneskesyn, som ældreomsorgen har brug for, skal være meget skarpt og gennemtrængende.
Ældreomsorgen skal ikke alene være båret af accept og respekt.
Den skal være båret af kærlighed, for kærligheden kan se meningen i selv den korteste menneskelige fremtid.
Der er fremtid i de gamle, selv om den er kort.
Og de gamles fremtid skal være tryg og rumme den højeste grad af livskvalitet.
Citat slut.
For når det handler om den gode omsorg for de allersvageste ældre, kan det ikke siges mere præcist.
På vegne af Dansk Folkeparti, Venstre og Det Konservative Folkeparti vil jeg gerne fremsætte følgende:
Forslag til vedtagelse »Folketinget udtaler, at det er yderst vigtigt, at der i befolkning og Folketing udfoldes aktive bestræbelser for at forbedre forholdene for de ældre og især svage ældre i samfundet.
Folketinget har ved de seneste tre års finanslove gennemført vigtige forbedringer for de ældre, bl.a. et generelt økonomisk løft, genindførelse af efterlevelsespensionen, forbedring af personlige tillæg til briller, fodpleje og proteser, udvidelse af ledsageordningen,
Folketinget konstaterer imidlertid, at der i de kommende år er behov for fortsatte forbedringer for de grupper af ældre, der økonomisk, sundhedsmæssigt eller på andre områder må betragtes som svage.
Folketinget vil derfor fortsætte sine bestræbelser for at forbedre forholdene.«